A Bizottság irányelve
(1991. december 10.)
a világító- és fényjelző berendezéseknek gépjárművekre és pótkocsijukra történő felszerelésére vonatkozó 76/756/EGK tanácsi irányelv műszaki fejlődéshez történő hozzáigazításáról
(91/663/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre és különösen annak 100A. cikkére,
tekintettel a legutóbb az 1987. június 25-i 87/403/EGK irányelvvel [1] módosított, a gépjárművek és pótkocsijuk típusjóváhagyására vonatkozó, 1970. február 6-i 70/156/EGK tanácsi irányelvre [2] és különösen annak 11. cikkére,
tekintettel az 1979. november 21-i 80/233/EGK [3], 1982. március 17-i 82/244/EGK [4], 1983. május 26-i 83/276/EKG [5], 1983. december 14-i 84/8/EGK [6] és 1989. március 28-i 89/278/EGK [7] irányelvekkel módosított, a világító- és fényjelző berendezések gépjárművekre és pótkocsijukra történő felszerelésére vonatkozó, 1976. július 27-i 76/756/EGK tanácsi irányelvre [8],
mivel az átláthatóság érdekében ezen irányelveket szükséges összevonni;
mivel a műszaki fejlődés figyelembevételével most lehetőség nyílik további módosítások bevezetésére, nevezetesen meg kell követelni a fényszórók kizárólagos fehér színét, meg kell határozni egyes gépjárművek oldalsó helyzetjelző lámpáit, valamint tisztázni lehet a mozgatható tartozékokra felszerelt lámpákra vonatkozó követelményeket és a részletes rajzokkal kapcsolatos egyéb kérdéseket;
mivel az ezen irányelvben előírt intézkedések összhangban vannak a gépjárművek kereskedelme műszaki akadályainak megszüntetéséről szóló irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 76/756/EGK irányelv a következőképpen módosul:
1. A cikkek helyébe ezen irányelv következő cikkei lépnek.
2. A mellékletek helyébe ezen irányelv mellékletei lépnek.
2. cikk
Ezen irányelv alkalmazásában "jármű" minden olyan jármű, amelyre a 70/156/EGK tanácsi irányelv vonatkozik.
3. cikk
(1) 1993. január 1-jei hatállyal a tagállamok:
- nem tagadhatják meg valamely járműtípus tekintetében az EK-típusjóváhagyás megadását, a 70/156/EGK irányelv 10. cikke (1) bekezdésének utolsó francia bekezdésében említett okirat kibocsátását vagy nemzeti típusjóváhagyás megadását, vagy
- nem tilthatják meg a járművek forgalomba helyezését
e járműtípusokon vagy e járműveken a világító- és fényjelző berendezések felszerelésére történő hivatkozással, amennyiben e berendezéseket ezen irányelv követelményeivel összhangban szerelték fel.
(2) 1993. október 1-jei hatállyal a tagállamok:
- nem bocsáthatnak ki a 70/156/EGK irányelv 10. cikke (1) bekezdésének utolsó francia bekezdésében említett okiratot, és
- visszautasíthatják a nemzeti típusjóváhagyás megadását
olyan járműtípus tekintetében, amelyen a világító- és fényjelző berendezések felszerelése nincs összhangban ezen irányelv követelményeivel.
(3) 1994. október 1-jei hatállyal, a tagállamok megtilthatják azon járművek első forgalomba helyezését, amelyen e berendezések felszerelése nincs összhangban ezen irányelv követelményeivel.
4. cikk
Az a tagállam, amely EK-típusjóváhagyást adott ki, meghozza a szükséges intézkedéseket annak biztosítására, hogy tájékoztassák az I. melléklet 1.1. pontjában említett bármely alkatrészt vagy jellemző tulajdonságot érintő valamennyi módosításról. E tagállam illetékes hatóságai határozzák meg, hogy szükséges-e további vizsgálatok végrehajtása, valamint újabb vizsgálati jelentés kiállítása a módosított járműtípus tekintetében. A módosítást nem lehet jóváhagyni, amennyiben az ilyen vizsgálatok kimutatják, hogy ezen irányelv előírásait nem tartották be.
5. cikk
Ezen irányelv mellékletei tartalmának a műszaki fejlődéshez történő hozzáigazítása érdekében szükséges bármely módosítását a 70/156/EGK irányelv 13. cikkében megállapított eljárással összhangban kell elfogadni.
6. cikk
(1) A tagállamok hatályba léptetik azon törvényi, rendeleti és közigazgatási rendelkezéseket, amelyek szükségesek ahhoz, hogy ezen irányelvnek 1993. január 1-je előtt megfeleljenek, és erről haladéktalanul tájékoztatják a Bizottságot.
(2) Amikor a tagállamok elfogadják e rendelkezéseket, azokban a hivatalos kihirdetésük alkalmával ezen irányelvre hivatkozni kell. A hivatkozás formáját a tagállamok határozzák meg.
(3) A tagállamok közlik a Bizottsággal nemzeti joguk azon főbb rendelkezéseit, amelyeket az ezen irányelv által szabályozott területen fogadnak el.
7. cikk
Ennek az irányelvnek a tagállamok a címzettjei.
Kelt Brüsszelben, 1991. december 10-én.